
ועדת הכספים

12.12.2006


הכנסת השבע עשרה






נוסח לא מתו
מושב שני

פרוטוקול מס'

מישיבת ועדת הכספים

יום שלישי, כ"א בכסלו התשס"ז (12 בדצמבר 2006), שעה 13:20

ס ד ר      ה י ו ם

הצעה לסדר היום (דיון מהיר) של חברת הכנסת שלי יחימוביץ:

אין מי שיטפל ב-2000 עברייני חוקי עבודה המנצלים את עובדיהם שהתגלו בפשיטת פקחי התמ"ת

הצעה לסדר היום (דיון מהיר) של חבר הכנסת ראובן ריבלין:

אין מי שיטפל ב-2000 עברייני חוקי עבודה המנצלים את עובדיהם שהתגלו בפשיטת פקחי התמ"ת

נכחו:

חברי הוועדה:
יעקב ליצמן – היו"ר

חיים אורון

אלי אפללו

אבישי ברוורמן

שלי יחימוביץ

סטס מיסז'ניקוב

אורית נוקד

ניסן סלומינסקי

ראובן ריבלין

מוזמנים:
עו"ד מיכאל אטלן
- משרד התעשייה, המסחר והתעסוקה

עו"ד תמר פינקוס
- משרד התעשייה, המסחר והתעסוקה

חזי אופיר

- מנהל אגף האכיפה, משרד התעשייה, המסחר 




  והתעסוקה

יצחק אניתה

- סגן מנהל אגף האכיפה, משרד התעשייה, המסחר 




  והתעסוקה

אלי פז


- מינהל הסדרה ואכיפה, משרד התעשייה, המסחר 




  והתעסוקה

יובל יעקבי

- משרד האוצר

יועצת כלכלית:
סמדר אלחנני

מנהל הוועדה:
טמיר כהן

רשמה וערכה:
אהובה שרון – חבר המתרגמים בע"מ

הצעה לסדר היום (דיון מהיר) של חברת הכנסת שלי יחימוביץ:

אין מי שיטפל ב-2000 עברייני חוקי עבודה המנצלים את עובדיהם שהתגלו בפשיטת פקחי התמ"ת

הצעה לסדר היום (דיון מהיר) של חבר הכנסת ראובן ריבלין:

אין מי שיטפל ב-2000 עברייני חוקי עבודה המנצלים את עובדיהם שהתגלו בפשיטת פקחי התמ"ת

היו"ר יעקב ליצמן:


אני פותח את ישיבת ועדת הכספים.

אלי פז:


הטלתם עלינו ועל אגף התקציבים לשבת ולבוא אליכם היום עם נקודות המחלוקת. לצערי לנציגי אגף התקציבים, לאור לוח הזמנים שלהם, לא היה להם את הזמן לשבת אתנו.

יובל יעקבי:


יש לנו לוח זמנים מאוד צפוף.

היו"ר יעקב ליצמן:


אתם יכולים להיכנס לחדרי לעשר דקות  ולדון בזה. זה הפתרון ואין לי דרך אחרת.

שלי יחימוביץ:


יש להם עכשיו דיון בוועדת העבודה והרווחה.

היו"ר יעקב ליצמן:


עם כל הכבוד, תודיעו להם שאתם בוועדת כספים. אם לא היה לכם זמן לשבת עד עכשיו, אנא, בטובכם, תיכנסו לחדרי ותשבו.

שלי יחימוביץ:


אני בכל-זאת רוצה לומר מילה בעניין הזה. ישבו כאן אנשי האוצר ואמרו שמדובר בתוכנית שצריך לתכנן אותה ואי-אפשר סתם להוסיף פקחים, והם צודקים. אני מסכימה אתם לחלוטין. מדובר בתוכנית מאוד יסודית ומאוד מעמיקה. אני עובדת עליה כבר כמה חודשים. היו לנו שתי פגישות עם שאול מרידור. אלי פז הכין תוכנית לתפארת מבחינתו שמתייחסת אך ורק לעניין הפקחים. בתוכנית הזאת יש התייחסות לכל מערך האכיפה, גם החוקי, גם הפלילי, גם התוספת למערך האכיפה. כל מה שאני מבקשת הוא שבסופו של הדיון המהיר הזה, אין לי אספירציות שנאלץ מישהו לשלם כך וכך, אבל אני מבקשת רק דבר אחד, דבר שהאוצר מתחמק ממנו, שקובי הבר, הממונה על התקציבים, ואנשיו ייפגשו בצורה מאוד אינטנסיבית עם מנכ"ל משרד התמ"ת ואנשיו הקשורים באכיפה ויקיימו הידברות. מה יכול להיות צנוע מזה? אני לא מבקשת כסף.

היו"ר יעקב ליצמן:


אני בכל-זאת חולק עליך. תצטרכי לקבל את הצעתי. אני מבין שכולם עסוקים ולכן אני מציע להם שישבו. אנחנו נתחיל לדון בנושא הבא שעל סדר יומנו, וכאשר הם יסיימו, אני אפסיק את הדיון בתקציב משרד מבקר המדינה, ונשמע אותם.

ראובן ריבלין:


צריך להיות טיפול מערכתי. אני מתחיל להיות משוכנע יותר ויותר שמה שצועקת וממש זועקת שלי יחימוביץ, ושאני ראיתי אותו מבחינת המבנה הכלכלי של מדינת ישראל כדבר שהוא הזוי, אני יותר ויותר משתכנע שהיא צודקת  ואני לא מדבר ברמה הפוליטית אלא ברמה האנושית. פגישה של קובי הבר אתם צריכה להיות פגישה מערכתית כי יכול להיות שצריך לעשות חקיקה. דרך אגב, העובדים שיש אפשרות להביא במקומם כוח אדם, הם גם לא עובדים. למשל, בדואר ישראל יש שתי מחלקות:  יש עובדים קבועים שלא באים לעבודה, ויש עובדי כוח אדם שמחליפים אותם.

היו"ר יעקב ליצמן:


האם אתם מסכימים להצעתי?

ראובן ריבלין:


כן.

יובל יעקבי:


ישבתי עכשיו עם האנשים ואין לנו מה להוסיף.

שלי יחימוביץ:


יש לכם הרבה מאוד מה להוסיף.

ראובן ריבלין:


עד שהם לא מסיימים, אנחנו לא ממשיכים לדון.

היו"ר יעקב ליצמן:


יש לך ועדת אתיקה ביום שני?

ראובן ריבלין:


ביום שלישי.

היו"ר יעקב ליצמן:


ביום שני בבוקר נקיים ישיבה בנושא הזה. עד אז תשבו ותלבנו. אנחנו נודיע לכם באיזה שעה ביום שני.

אלי פז:


ניצלנו את הזמן כדי לבדוק היכן אנחנו עומדים ואני יכול לתת את ההתרשמות שלי.

היו"ר יעקב ליצמן:


אני מציע שנדון בזה ביום שני.

אלי פז:


התחושה שלי, ואני מקווה שאני לא טועה, היא שברמה הזאת של רכז ושל רפרנט של אגף תקציבים, מבינים את עוצמת הבעיה אבל השליטה שלהם היא לא בהיקפים שאנחנו מדברים עליהם.


לכן אדוני היושב-ראש, החיוב שאתה חייב לשים זה אכן עד אותו יום שני או שלישי ולקבוע שהדיון יהיה בכל רמה שתעלה על הדעת.

היו"ר יעקב ליצמן:


אני מבקש, תשבו ביחד, תדונו בנושא ותגיעו לסיכום. ביום שני נזמין אתכם לדיון ואז נשמע מה קורה.

תודה רבה.

הישיבה ננעלה בשעה 13:30

